**ΚΥΗΣΗ ΥΨΗΛΟΥ ΚΙΝΔΥΝΟΥ ΚΑΙ ΠΡΟΓΕΝΝΗΤΙΚΟΣ ΕΛΕΓΧΟΣ**

Η Εμβρυομητρική Ιατρική αποτελεί μία από τις τέσσερις υποειδικότητες της Μαιευτικής-Γυναικολογίας με αντικείμενο την προγεννητική διάγνωση και την διαχείριση κυήσεων με υψηλό κίνδυνο δυσμενούς έκβασης. Η εισαγωγή του κατ’ επιλογήν υποχρεωτικού μαθήματος «Κύηση Υψηλού Κινδύνου και Προγεννητικός Έλεγχος» στο πρόγραμμα της Ιατρικής Σχολής κρίθηκε απαραίτητη καθώς προσφέρει επιπλέον γνώσεις για την παθολογία της Κύησης και τα νεογνολογικά προβλήματα που προκύπτουν. Επιπλέον γίνεται ενδελεχής παρουσίαση των παθολογικών μηχανισμών που αναπτύσσονται τόσο στην επίτοκο όσο και στο έμβρυο/νεογνό. Τέλος παρουσιάζονται αναλυτικά οι μέθοδοι προγεννητικής διάγνωσης που χρησιμοποιούνται σήμερα.

**Αντικείμενο του μαθήματος:**

* Υπέρηχοι στη Μαιευτική και την προγεννητική διάγνωση
* Συγγενείς Ανωμαλίες Διαπλάσεως
* Προσυμπτωματικός έλεγχος στο 1ο και 2ο τρίμηνο
* Ενδομήτριες Επεμβάσεις Προγεννητικού Ελέγχου
* Παθολογία Κύησης
* Ηλεκτρονική Παρακολούθηση του εμβρύου
* Αρχές Γενετικής
* Αντιμετώπιση του νεογνού στην κύηση υψηλού κινδύνου
* Αρχές Περιγεννητικής Παθολογοανατομίας

**Εκπαιδευτικοί στόχοι του μαθήματος:**

Μετά το πέρας της παρακολούθησης οι φοιτητές θα είναι σε θέση να:

* κατανοούν τους φυσιολογικούς μηχανισμούς οι οποίοι είναι υπεύθυνοι για τις αλλαγές που παρουσιάζονται στην κύηση
* κατανοούν τους παθοφυσιολογικούς μηχανισμούς οι οποίοι είναι υπεύθυνοι για την ανάπτυξη επιπλοκών της κύησης
* τους παθοφυσιολογικούς μηχανισμούς οι οποίοι είναι υπεύθυνοι για την επιδείνωση προϋπαρχόντων νοσημάτων στην κύηση.
* πραγματοποιούν διαγνωστική διερεύνηση σε εγκύους υψηλού κίνδυνου για εμφάνιση επιπλοκών της κύησης
* πραγματοποιούν διαγνωστική διερεύνηση σε εγκύους με προϋπάρχουσα παθολογία που επιδεινώνεται στην κύηση
* προτείνουν θεραπευτική αγωγή σε εγκύους με παθολογικά νοσήματα ή με επιπλοκές που σχετίζονται με την κύηση.
* επιλέγουν και προτείνουν τις κατάλληλες τεχνικές για την προγεννητική διάγνωση παθολογικών καταστάσεων και ανωμαλιών του εμβρύου

Η Μονάδα Εμβρυομητρικής Ιατρικής της Α΄ Μαιευτικής Γυναικολογικής Κλινικής του ΕΚΠΑ στο Νοσοκομείο «ΑΛΕΞΑΝΔΡΑ» είναι αναγνωρισμένη από το European Board and College of Obstetrics and Gynecology (EBCOG) και τηνEuropean Assosiation of Perinatal Medicine (EAPM) και είναι Πιστοποιημένο Κέντρο Εκπαίδευσης στην Εμβρυομητρική Ιατρική.